**דברי הסבר למקח 2057**

**צו תעריף המכס והפטורים ומס קנייה על טובין (הוראת שעה מס' 5 ), התשפ"ג-2023**

אידוי של סיגריות אלקטרוניות מסוכן לבריאות מסיבות שונות, כגון העלאת הסיכון למחלות לב ולמחלות נשימה. בהתאם, במטרה לצמצם את הצריכה של מוצרים אלה, הוטל מס קנייה על יבוא של סיגריות אלקטרוניות ונוזלי מילוי בנובמבר 2021. הצו האחרון בנושא זה הוא צו תעריף המכס והפטורים ומס קנייה על טובין (תיקון מס' 18), התשפ"ב-2022 אשר היה בתוקף עד ליום ט"ו בסיון התשפ"ב (14 ביוני 2022). תיקון מס' 18 בוטל בעקבות דיון במליאת הכנסת במהלכו הועלו, בין היתר, טענות בנוגע לשיעור המס החל על נוזל לסיגריות אלקטרוניות רב פעמיות. למחרת פקיעתו הותקן צו תעריף המכס והפטורים ומס קנייה על טובין (תיקון מס' 22), התשפ"ב-2022, במסגרתו המיסוי על נוזל המילוי הופחת ב-25% ביחס לשיעור המס בצו הקודם, וזאת כמענה לטיעונים שנטענו במהלך הדיון בכנסת ביחס לצו הקודם, ובמטרה להקטין את התמריץ לדיווחים כוזבים ולהתפתחות שוק שחור בענף זה כאמור.

בהמשך לאמור, לאור קשיים ניכרים בגביית המס בתעריף הנוכחי, ובמטרה לאזן בין הטלת מס קנייה משמעותי שיגרום להפנמת העלויות שהעישון גורם להן לבין הצורך בהעלאת רמת הציות ובבלימת התפתחות של שוק שחור בתחום, מוצע בצו זה לבצע הפחה של 20% נוספים מס, וכן להשוות את המס החל על סיגריות אלקטרוניות חד-פעמיות לבין המס החל על סיגריות אלקטרוניות אחרות.

לפיכך, מוצע בצו זה לתקן את צו תעריף המכס והפטורים ומס קנייה על טובין, התשע"ז-2017 (להלן- צו התעריף) ולהטיל מס קנייה על נוזל לסיגריה אלקטרונית, והכל כפי שיפורט להלן.

מוצע כי הצו יקודם כהוראת שעה למשך שנתיים, וזאת במטרה לבחון את יעילות המס ואת ישימות גבייתו.

**לפסקה 1**

מוצע לתקן את סעיף 1 לצו התעריף, ולקבוע הגדרה למ"ל, שהוא קנה המידה לפיו יוטל המיסוי על נוזל לסיגריה אלקטרונית.

**לפסקה 2**

 סעיף 8 לצו התעריף קובע כי המחיר הסיטוני של מוצרי טבק שונים ייקבע לפי הוראות  חוק מס קנייה (טובין ושירותים), התשי"ב-1952 והתקנות מכוחו. מוצע בצו זה לקבוע כי גם המחיר הסיטוני של נוזל לסיגריה אלקטרונית ושל סיגריה אלקטרונית ייקבע באופן האמור.

**לפסקה 3**

סעיף 10 לצו התעריף קובע רשימה של פעולות ייצור המובילות לחבות במס קנייה. מוצע לתקן את סעיף 10 ולקבוע כי ביצוע פעולות מילוי ואריזה בטובין מסוג נוזל לסיגריה אלקטרונית מהווה פעולת ייצור אשר בגינה יחול חיוב במס.

**לפסקה 4**

מוצע לתקן את סעיף 12 לצו התעריף, אשר קובע הוראות לתיאום סכומי מס, כך שמס הקנייה שיוטל במסגרת צו זה יעודכן אחת לשנה בהתאם לשינויים במדד המחירים לצרכן, וזאת בדומה לעדכון הנעשה לגבי המס על מוצרי עישון דומים.

**לפסקה 5**

מוצע לתקן את התוספת הראשונה לצו התעריף, ולקבוע כי יחול מס קנייה בגובה 145% + 4.64 ש"ח למ"ל אל"פ מ-8.90 ש"ח למ"ל הן על נוזל לסיגריה אלקטרונית והן על סיגריה אלקטרונית חד-פעמית. מוצע גם לתקן את פרטי המכס 98.02, 98.03 ו-98.04, הקובעים פטור ממס על טובין בייבוא אישי, כך שהטובין הממוסים במסגרת צו זה יוחרגו מהפטור.

**לסעיף קטן (ב)**

כיום לא חל מכס על נוזל לסיגריה אלקטרונית שסיווגו בפרט 38.24.991000, וזאת  בתקופה שעד סוף חודש מאי 2023 ומכוח צו תעריף המכס והפטורים ומס קנייה על טובין (הוראת שעה מס???), התשפ"ג-2023. על מנת שלא לצמצם את ההטבה האמורה, מוצע לחדש אותה באמצעות קביעתה מחדש בצו זה.

**לסעיף קטן (ג)**

מוצע לקבוע הוראת שעה המבהירה כי מדד הבסיס לפיו יעודכנו סכומי המס ביום ח' בטבת התשפ"ג (1 בינואר 2024) הוא המדד שפורסם בחודש דצמבר 2022.